Yoshlar ishlari agentligi. Oʻzbekiston Respublikasi Vazirlar Mahkamasi huzuridagi Yoshlar ishlari agentligi – oʻzbekistonlik yoshlar bilan shugʻullanuvchi tashkilot. Tarixi. 1924-yilda Butunittifoq Leninchi Kommunistik Yoshlar Ittifoqi OʻzSSR boshqarmasi sifatida tashkil topgan. 1991-yilda Oʻzbekiston yoshlar ittifoqiga aylantirilgan. 1996-yil aprel oyida „Kamolot“ jamgʻarmasiga, 2001-yilda esa „Kamolot“ yoshlar ijtimoiy harakatiga aylantirilgan. Oʻzaro qoʻllab-quvvatlash toʻgʻrisidagi shartnomalar asosida kichik biznes korxonalari (savdo korxonalaridan tashqari) tomonidan hisoblangan yagona soliq toʻlovi summasining 8 foizini majburiy ravishda olish evaziga faoliyat yuritib kelgan. 2017-yilda yana Oʻzbekiston yoshlar ittifoqiga aylantirilgan. 2020-yilda agentlik sifatida qayta tashkil etildi. 2022-yil 30-dekabrda Yoshlar ishlari agentligi Oʻzbekiston Respublikasi Sport vazirligi bilan birlashtirilib, Oʻzbekiston Respublikasi Yoshlar siyosati va sport vazirligi tashkil etildi. 2024-yilda Oʻzbekiston Respublikasi Yoshlar siyosati va sport vazirligi qaytadan Sport vazirligiga aylantirildi. Yoshlar ishlari agentligi Oʻzbekiston Respublikasi Vazirlar Mahkamasiga oʻtkazildi. Vazifasi. Yoshlar ishlari agentligining vazifalari Oʻzbekiston Prezidentining tegishli farmoniga muvofiq belgilangan. Shuningdek, Oʻzbekiston Prezidentining 2020-yil 30-iyun kungi qarori qabul qilinib, agentlikning tashkiliy tuzilmasi tasdiqlandi. Rahbarlari. 2006—2010 – Aziz Alimov 2010—2017 – Bahodir Gʻaniyev 2017—2017 – Sarvar Ashurov 2017—2017 – Odiljon Tojiyev 2017—2019 – Qahramon Quronboyev 2019-yildan – Alisher Saʼdullayev Tanqidlar. Agentlik turli jamoat va siyosiy arboblarning tanqidiga uchragan. 2018-yil iyul oyida Oʻzbekiston Prezidenti Shavkat Mirziyoyev yoshlar bilan ishlash tizimidan noroziligini bildirib, ayrim tadbirlarning yuzaki va haddan tashqari dabdabaliligi, yoshlarning haqiqiy muammolarini hal etishga yetarlicha eʼtibor berilmayotganini taʼkidlagan. 2023-yil iyun oyida oʻz homiyligidagi loyiha ijrochilarini tender gʻolibi deb topganligi tanqidlarga sabab boʻlgan. 2024-yil may oyida „Milliy tiklanish“ partiyasi yetakchisi Alisher Qodirov Agentlik faoliyati haqida aholi yetarli darajada xabardor emasligini, ayniqsa, chekka hududlardagi aksariyat yoshlar Agentlik tomonidan taqdim etilayotgan loyiha va imkoniyatlardan bexabar ekanini taʼkidlagan.